b'\n_START_ARTICLE_\nR\xc3\xb8d blomsterbukk\n_START_SECTION_\nUtseende\n_START_PARAGRAPH_\nR\xc3\xb8d blomsterbukk er mellom 10 og 19\xc2\xa0mm lang og er en langstrakt bille, bakkroppen blir smalere bakover.  R\xc3\xb8d blomsterbukk har lange, kraftige antenner. Hannen har gulbrune dekkvinger og er mindre enn hunnen. Hunnen har r\xc3\xb8dt brystparti og dekkvinger. L\xc3\xa5rene er m\xc3\xb8rke, mens resten av beina er mer r\xc3\xb8de.\n_START_SECTION_\nLevevis\n_START_PARAGRAPH_\nR\xc3\xb8d blomsterbukk har larver som lever i levende eller d\xc3\xb8d ved av gran eller furu. Noen ganger kan larvene finnes i gjerde eller telefonstolper. De voksne (imago) billene finnes i juli og august, de kan ofte sees p\xc3\xa5 stubber eller liggende trestammer. De voksne opps\xc3\xb8ker gjerne \xc3\xa5pne blomster, s\xc3\xa6rlig i skjermplantefamilien og rosefamilien p\xc3\xa5 jakt etter nektar og pollen.\n_START_SECTION_\nUtbredelse\n_START_PARAGRAPH_\nArten er utbredt over det meste av Europa og det vestlige Sibir, i tillegg er den innf\xc3\xb8rt med mennesker til Nord-Amerika. I Norge finnes den langs kysten omtrent til Bergen, i tillegg er det et par funn fra Midt-Norge.'